ΓΡΑΠΤΗ ΕΡΩΤΗΣΗ E-0294/99

υποβολή: Hiltrud Breyer (V) προς την Επιτροπή

(17 Φεβρουαρίου 1999)

Θέμα: Δυνατότητες εξοικονόμησης ενέργειας στα νοσοκομεία

1. Σε ποιο βαθμό θα μπορούσε να επιτευχθεί, σύμφωνα με εκτιμήσεις της Επιτροπής, εξοικονόμηση ενέργειας στα ευρωπαϊκά νοσοκομεία;

2. Μπορεί να αναφέρει η Επιτροπή πόσα νοσοκομεία υπάρχουν στα επί μέρους κράτη μέλη;

3. Διαθέτει η Επιτροπή πληροφορίες σχετικά με τους τρόπους μέτρησης και εκτίμησης της κατανάλωσης ενέργειας στα νοσοκομεία;

4. Μπορεί να προσδιορίσει ποσοτικώς η Επιτροπή τη μείωση της περιβαλλοντικής ρύπανσης που αναμένεται να επιτευχθεί μέσω της εξοικονόμησης ενέργειας σε μεμονωμένες κατοικίες ή στα κράτη μέλη, όσον αφορά τις ουσίες CO2, NOX, και SO2;

Απάντηση του κ. Παπουτσή εξ ονόματος της Επιτροπής

(14 Απριλίου 1999)

Τα περιθώρια εξοικονόμησης ενεργείας στα νοσοκομεία είναι σημαντικά, λόγω του μεγέθους των χώρων που διατίθενται για την συγκεκριμένη λειτουργία νοσηλείας. Ωστόσο, είναι ριψοκίνδυνο να επιχειρηθεί η ποσοτικοποίηση των περιθωρίων εξοικονόμησης ενεργείας. Πρωταρχική αποστολή των νοσοκομείων είναι η εξασφάλιση υπηρεσιών ποιότητας και η άνεση των ασθενών, ενώ η ενέργεια δεν αποτελεί παρά ένα μόνον μέσο για την επίτευξη των επιδιωκόμενων αποτελεσμάτων. Δεν νοείται, εξάλλου, να αναληφθεί και ο ελάχιστος ακόμη κίνδυνος διακοπής της παροχής ισχύος, λόγω των οδυνηρών συνεπειών που ενδεχομένως θα είχε μια τέτοια διακοπή.

Από οικονομικής πλευράς, πρέπει να υπογραμμιστεί ότι η ενέργεια δεν αντιπροσωπεύει, κατά μέσον όρο, παρά μόνο το 2,5 % του προϋπολογισμού λειτουργίας ενός νοσοκομείου (κυμαίνεται μεταξύ 1,5 και 5 %). Η κατανάλωση ενεργείας στα νοσοκομεία καλύπτει ευρύ φάσμα λειτουργιών: θέρμανση και κλιματισμός (50 έως 65 %), ζεστό νερό (15 έως 28 %), μαγειρείο (5 έως 8 %), πλυντήρια ειδών ιματισμού και κλινοσκεπασμάτων (4 έως 8 %), φωτισμός και ειδικές ηλεκτρικές χρήσεις (6 έως 12 %).

Η διαφορετικότητα της εκάστοτε εποπτεύουσας αρχής καθιστά δύσκολη την εμπράγματι εφαρμογή οιουδήποτε ειδικού μέτρου στα νοσοκομεία.

Η Επιτροπή δεν διαθέτει στοιχεία για τον αριθμό των νοσοκομείων, διαβιβάζει όμως απευθείας στο Αξιότιμο Μέλος του Κοινοβουλίου και στη Γενική Γραμματεία του Ευρωπαϊκού Κοινοβουλίου πίνακα με τον αριθμό κλινών σε νοσοκομεία στα κράτη μέλη.

Η Επιτροπή δεν έχει υπόψη της ειδικά στοιχεία για τις ρυθμίσεις καταγραφής και εκτίμησης της κατανάλωσης ενεργείας στα νοσοκομεία. Η κατανάλωση ηλεκτρισμού και φυσικού αερίου καταγράφεται εύκολα; όσον αφορά την κατανάλωση υγρών ή στερεών καυσίμων, αυτή είναι πολύ δυσκολότερο να καταγραφεί, ενώ το μεγαλύτερο μέρος των φορέων αρκείται στις αποδείξεις παράδοσης. Ενδεικτικά, η κατανάλωση το 1993 υπολογίζεται σε 6.475.000 ισοδύναμους τόννους πετρελαίου ετησίως (ΤΙΠ/έτος) (EUR 12).

Δεν είναι δυνατή η παράθεση αριθμητικών στοιχείων για την αναμενόμενη μείωση της ρύπανσης του περιβάλλοντος λόγω της λήψεως μέτρων εξοικονόμησης ενέργειας σε κάθε νοσοκομείο. Συνολικά, θα ήταν εύλογο να προσδοκάται μία εξοικονόμηση ενεργείας, της τάξεως του 1-1,5 εκατομ. ΤΙΠ και περιορισμός των εκπομπών CO2, της τάξεως των 4 εκατομ. τόννων.

Η μείωση των εκπομπών SO2 αποτελεί συνάρτηση της ποιότητας των καταναλισκόμενων υγρών και στερεών καυσίμων. Όσον αφορά τη μείωση των εκπομπών NOX, αυτή δεν μπορεί να αναχθεί σε μακροοικονομικό επίπεδο, δεδομένου ότι οι ειδικές συνθήκες καύσεως επηρεάζουν σε πολύ μεγάλο βαθμό την ποσότητα των παραγόμενων NOx.